**Vstupná správa:**

Región Biele Karpaty získal v rámci podpory euroregionálnych aktivít na Ministerstve dopravy,  výstavby a regionálneho rozvoja Slovenskej republiky 2 projekty súvisiace s podporou a rozvojom cykloturistiky na území Euroregiónu.

Projekt **Generálna obnova a modernizácia cykloturistických trás v pohraničnom území ER BBK s dôrazom na hrady, zámky, kultúrne a prírodné bohatstvo** predpokladá vytvorenie a posilnenie trvalo udržateľného produktu cezhraničného aktívneho cestovného ruchu, založeného na cykloturistike. Viaceré cyklotrasy tu boli vyznačené pred viac ako 11 rokmi a vyžadujú generálnu obnovu, ako aj vynútené zmeny. Predpokladá sa generálna obnova a modernizácia cca. 250 km cyklotrás, osadenie 3 nových imidžových miest, 50 obrázkových smeroviek navigujúcich k hradom, pamiatkam a rozhľadniam v príhraničnom regióne, v závere projektu bude vydaný i elektronický sprievodca s 15 najkrajšími cyklovýletmi. Projekt má 8 partnerov z toho 4 slovenských a 4 českých. Partnermi projektu sú Centrála cestovního ruchu Východní Moravy, o.p.s, SACR, Slovenský cykloklub Piešťany, RRA Bílé Karpaty, o.p.s., Luhačovické Zálesí, o.p.s., Združenie obcí Východní Slovácko, MAS Beckov – Čachtice – Tematín a Mesto Trenčín.

Celkový rozpočet projektu je **21 970,20 Eur**, z toho štátny rozpočet **19 739,00 Eur** a vlastné zdroje **2 231,20 Eur.**

Projekt **Cykloturistické trasy na území ER BBK- informovanosť o využití územného potenciálu pre rozvoj cestovného ruchu** predpokladá vytvorenie moderného trvalého a intenzívneho informačného nástroja s dôrazom na cykloturistiku, založeného na nových informačných a komunikačných foriem prenosu dát. V praxi sa bude jednať o vytvorenie informačného webovského portálu, kde budú umiestené popisy trás s mapkami a fotografiami. Cykloturistické trasy budú podrobne zamerané GPS a na portáli umiestnené ako voľne sťahovateľné GPS tracky. Predpokladá sa zameranie viac ako 1000 km cykloturistických trás a umiestnenie minimálne 50 trás s popisom na web portál. Projekt má 9 partnerov z toho 4 slovenských a 5 českých. Partnermi projektu sú Centrála cestovního ruchu Východní Moravy, o.p.s, SACR, Slovenský cykloklub Piešťany, RRA Bílé Karpaty, o.p.s., Luhačovické Zálesí, o.p.s., Združenie obcí Východní Slovácko, Združenie obcí Bojkovsko, MAS Beckov – Čachtice – Tematín a Mesto Trenčín.

Celkový rozpočet projektu je **21 425,00 Eur**, z toho štátny rozpočet **19 245,00 Eur** a vlastné zdroje **2 180,20 Eur.**